Γιόχαν Πάουλ φον Βέστχοφ

Ο Γιόχαν Πάουλ φον Βέστχοφ (Johann Paul von Westhoff, Δρέσδη, 1656 - Βαϊμάρη, ταφή 17 Απριλίου 1705) ήταν Γερμανός συνθέτης και ένας από τους σπουδαιότερους βιολονίστες της εποχής του. Γεννήθηκε στη Δρέσδη και ακολουθώντας τα βήματα του πατέρα του έγινε μέλος της ορχήστρας της Αυλής της Δρέσδης από το 1674 μέχρι το 1697. Θα πρέπει να ταξίδεψε στην Ιταλία και στη Γαλλία, καθώς για μικρό χρονικό διάστημα εργάστηκε ως καθηγητής γλωσσών στο Πανεπιστήμιο του Βίτενμπεργκ, ενώ το 1699 ανέλαβε θέση γραμματέα, μουσικού και δασκάλου γαλλικών και ιταλικών στην Αυλή της Βαϊμάρης, όπου παρέμεινε μέχρι το θάνατό του.

Υπήρξε πιθανότατα ο πρώτος που συνέθεσε πολυφωνικά έργα για σόλο βιολί χωρίς μπάσο κοντίνουοBuelow, George J. (2004), A History of Baroque Music. Indiana University Press, σελ. 521. Ξεχωρίζουν οι έξι Σουίτες για Σόλο Βιολί (1696) που διακρίνονται για την τεχνική τους δυσκολία αλλά και για το γεγονός πως υπήρξαν πρόδρομοι για τις μεταγενέστερες Σονάτες και Παρτίτες για σόλο βιολί (BWV 1001-1006) του Γιόχαν Σεμπάστιαν ΜπαχCarter, Tim & Butt, John (2005). The Cambridge History of Seventeenth-Century Music, Cambridge University Press, σελ. 522. Οι δύο συνθέτες συνυπήρξαν για ένα διάστημα στην Αυλή της Βαϊμάρης και θα πρέπει να γνωρίστηκαν το 1703 όταν ο Μπαχ διορίστηκε ως βιολονίστας στην Αυλή του δούκα Γιόχαν ΕρνστWolff, Christoph (2000). Bach: The Learned Musician. New York: W. W. Norton & Company, σελ. 133. Οι συγκεκριμένες παρτίτες του Βέστχοφ, που ανακαλύφθηκαν στις αρχές της δεκαετίας του 1970P. P. Várnai, "Ein unbekanntes Werk von Johann Paul von Westhoff", Die Musikforschung, 24 (1971), σελ. 282-6, ακολουθούν την τυπική δομή της ύστερης μπαρόκ μουσικής (με την ακολουθία αλεμάντ, κουράντ, σαραμπάντα και ζίγκα), όπως περίπου και οι δύο πρώτες παρτίτες του Μπαχ, ωστόσο εκείνες του Βέστχοφ έχουν επιρροές από την γαλλική παράδοση ενώ του Μπαχ από την ιταλικήJones, Richard (2013). The Creative Development of Johann Sebastian Bach, Volume II: 1717-1750: Music to Delight the Spirit. Oxford: Oxford University Press, σελ 87. Σημαντική θεωρείται και η Σουίτα για σόλο βιολί του Βέστχοφ που τυπώθηκε στο Παρίσι το 1683, έργο που είχε εκτελέσει τον προηγούμενο χρόνο ενώπιον του βασιλιά Λουδοβίκου ΙΔ΄ της Γαλλίας.

Παραπομπές

Πηγές
Folker Göthel and Peter Wollny. "Westhoff, Johann Paul von." Grove Music Online. Oxford Music Online. Oxford University Press, 23 Αυγούστου 2016
Γιόχαν Γκότφριντ Βάλτερ, Musicalisches Lexicon oder Musicalische Bibliothec. Wolffgang Deer, Leipzig 1732, σελ. 649–650

Εξωτερικοί σύνδεσμοι

Κατηγορία:Γερμανοί βιολιστές
Κατηγορία:Συνθέτες του Μπαρόκ
Κατηγορία:Γερμανοί συνθέτες κλασικής μουσικής